Diari Oficial de la Generalitat Valenciana


Sumari del DOGV 8509, del 20-03-2019 (2019/2721)

ORDRE 3/2019, de 14 de març, de la Conselleria d'Economia Sostenible, Sectors Productius, Comerç i Treball, per la qual es modifica parcialment l'Ordre 22/2016, de 27 d'octubre, de la Conselleria d'Economia Sostenible, Sectors Productius, Comerç i Treball, per la qual s'estableixen les bases reguladores per a la concessió d'ajudes en matèria d'industrialització.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2019/03/14/3/dof/vci/html**

### Dades del document

Número de DOGV
:   8509

Data del DOGV
:   20-03-2019

Secció del DOGV
:   I. DISPOSICIONS GENERALS

Número del document
:   2019/2721


Data del document
:   14-03-2019

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Ordre

Anàlisi jurídica

 Descriptors 

:   * Conselleria d'Economia Sostenible, Sectors Productius, Comerç i Treball
    * legislació

ORDRE 3/2019, de 14 de març, de la Conselleria d'Economia Sostenible, Sectors Productius, Comerç i Treball, per la qual es modifica parcialment l'Ordre 22/2016, de 27 d'octubre, de la Conselleria d'Economia Sostenible, Sectors Productius, Comerç i Treball, per la qual s'estableixen les bases reguladores per a la concessió d'ajudes en matèria d'industrialització. [2019/2721]  
Per l'Ordre 22/2016, de 27 d'octubre, de la Conselleria d'Economia Sostenible, Sectors Productius, Comerç i Treball, es van establir les bases reguladores per a la concessió de subvencions en matèria d'industrialització, en les quals es van preveure ?entre les actuacions subvencionables- les destinades a projectes d'inversió per a la millora, modernització i dotació d'infraestructures i serveis en polígons, àrees industrials i enclavaments tecnològics, sent les seues potencials entitats beneficiàries, entre altres, els ajuntaments de la Comunitat Valenciana.  
  
En aquest sentit, tenint en compte que les actuacions susceptibles de suport previstes quan són dutes a terme per ajuntaments no suposen l'exercici d'una activitat econòmica per no tractar-se de l'oferta de béns i serveis en el mercat, no haurien de rebre el tractament d'ajuda estatal, i per tant haurien de deixar d'estar sotmeses al Reglament (UE) número 651/2014, de la Comissió, de 17 de juny de 2014 (DOUE L187, de 26.06.2014), pel qual es declaren determinades categories d'ajudes compatibles amb el mercat interior en aplicació dels articles 107 i 108 del Tractat, eliminant així l'inconvenient que ha comportat en convocatòries anteriors l'exigència que les sol·licituds es formalitzaren abans de l'inici del projecte, exigència derivada d'aquest règim.  
  
De l'exposat en els paràgrafs anteriors es posa de manifest el compliment dels principis de bona regulació, tant de necessitat i eficàcia, com de proporcionalitat i seguretat jurídica, en contindre aquesta disposició l'ordenació necessària per a la consecució dels objectius prèviament esmentats. Així mateix, s'ha acomplert el principi de transparència mitjançant la tramitació de la consulta pública, i del tràmit d'audiència i informació pública previstos en l'article 133 de la Llei 39/2015, d'1 d'octubre, del procediment administratiu comú de les administracions públiques. Finalment, respecte al principi d'eficiència, la nova regulació prevista no suposa un augment de les càrregues administratives.  
  
Per tot això, i de conformitat amb el que es disposa en l'article 165.1 de la Llei 1/2015, de 6 de febrer, de la Generalitat, en relació amb l'article 8 del Decret 7/2015, de 29 de juny, del president de la Generalitat, pel qual determina les conselleries en què s'organitza l'administració de la Generalitat, i les competències atribuïdes pel Decret 157/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Economia Sostenible, Sectors Productius, Comerç i Treball, i per l'article 2 del Reglament d'organització i funcionament de l'Institut Valencià de Competitivitat Empresarial (IVACE), aprovat pel Decret 4/2013, de 4 de gener, del Consell, i conforme amb el Consell Jurídic Consultiu de la Comunitat Valenciana,  
  
  
  
ORDENE  
  
Article únic. Modificació de l'Ordre 22/2016, de 27 d'octubre, de la Conselleria d'Economia Sostenible, Sectors Productius, Comerç i Treball, per la qual s'estableixen les bases reguladores per a la concessió de subvencions en matèria d'industrialització  
Es modifiquen els articles 2, 3.2, 4, 5.3.1, 3.5.6.1, 10.4 i 24.2 de l'Ordre 22/2016, de 27 d'octubre, de la Conselleria d'Economia Sostenible, Sectors Productius, Comerç i Treball, per la qual s'estableixen les bases reguladores per a la concessió de subvencions en matèria d'industrialització, que quedaran redactats conforme a l'annex.  
  
  
  
DISPOSICIÓ ADDICIONAL  
  
Única. Regla de no despesa pública  
L'aplicació i el posterior desenvolupament d'aquesta ordre no podrà tindre incidència pressupostària, sense perjudici de les possibles convocatòries que puguen resoldre's conformement a la consignació pressupostària que s'establisca en el corresponent exercici.  
  
  
DISPOSICIÓ FINAL  
  
Única. Entrada en vigor  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.  
  
València, 14 de març de 2019  
  
El conseller d'Economia Sostenible,   
Sectors Productius, Comerç i Treball.  
Rafael Climent González  
  
  
ANNEX  
Modificació dels articles 2, 3.2, 4, 5.3.1, 1.5.2.4, 10.4 i 24.2   
de l'Ordre 22/2016, de 27 d'octubre  
  
U. Es modifica l'apartat 2 de l'article 2, Marc normatiu, que queda redactat com segueix:  
«2. Les subvencions del capítol I del títol III ?subvencions per a projectes d'inversió per a la millora, modernització i dotació d'infraestructures i serveis en polígons, àrees industrials i enclavaments tecnològics- són compatibles amb el mercat interior d'acord amb l'article 107, apartat 3, del Tractat, en complir les condicions previstes en l'article 56 i en el capítol I del Reglament (UE) número 651/2014, de la Comissió, de 17 de juny de 2014 (DOUE L187, de 26.06.2014), pel qual es declaren determinades categories d'ajudes compatibles amb el mercat interior en aplicació dels articles 107 i 108 del Tractat. No obstant això, les subvencions concedides a ajuntaments per a projectes que no suposen l'exercici d'una activitat econòmica, no estaran subjectes a l'obligació de notificació o comunicació a la Comissió Europea per no resultar-los d'aplicació l'article 107.1 del Tractat de Funcionament de la Unió Europea, concretament per no suposar un avantatge econòmic per a una determinada empresa en dirigir-se a donar suport a activitats no econòmiques d'administracions públiques.»  
  
  
Dos. Es modifica el primer paràgraf de l'apartat 2 de l'article 3, Beneficiaris, que queda redactat de la manera següent:  
«2. En relació amb les actuacions subvencionables del capítol I del títol III d'aquesta ordre subjectes al Reglament (UE) número 651/2014, de la Comissió, pel qual es declaren determinades categories d'ajudes compatibles amb el mercat interior en aplicació dels articles 107 i 108 del Tractat, i sense perjudici del que es disposa en el seu últim paràgraf, no podran obtindre la condició de beneficiàries d'aquesta concreta modalitat de subvencions, les entitats i societats l'activitat de les quals estiga relacionada amb: [...].»  
  
Tres. Es modifica l'article 4, Obligacions dels beneficiaris, i s'afegeix un apartat 6 bis amb la redacció següent:  
«6 bis. Els ajuntaments beneficiaris d'ajudes concedides en el marc del capítol I del títol III d'aquesta ordre en cas que duguen a terme activitats econòmiques juntament amb activitats de caràcter no econòmic, estaran obligats a distingir amb claredat entre tots dos tipus d'activitats, a separar clarament el finançament d'aquestes i a imputar els costos d'acord amb els mateixos criteris de comptabilitat analítica en ambdós tipus d'activitat.»  
  
Quatre. Es modifica l'apartat 3.1 de l'article 5, Compatibilitat i acumulació d'ajudes, que queda redactat com segueix:  
«3.1. Per a les subvencions del capítol I del títol III subjectes al Reglament (UE) número 651/2014, de la Comissió, l'acumulació es permetrà amb: [...].»  
Cinc. Es modifica el subapartat 1.1.1 de l'article 8, Presentació de sol·licituds, en els termes següents:  
«1.1.1. En el cas de sol·licitants de les subvencions del capítol I del títol III, hauran de presentar juntament amb la sol·licitud, i en tot cas abans de començar el projecte d'inversió, llevat que siga un ajuntament el sol·licitant, un escrit amb la informació següent:  
 Nom i grandària de l'entitat sol·licitant.  
 Descripció del projecte, incloses les seues dates d'inici i finalització, la ubicació del projecte i la llista de costos.»  
  
Sis. Es modifica l'apartat 4 de l'article 10, Ordenació i instrucció, en els termes següents:  
«4. La resolució de convocatòria regularà els terminis d'inici i finalització dels projectes i actuacions, i també els terminis de presentació de sol·licituds, i es podrà acceptar, si és el cas, sol·licituds per a projectes iniciats amb caràcter previ a la seua sol·licitud, excepte en els projectes d'inversió del capítol I del títol III, que no podran rebre cap subvenció si s'han iniciat abans de la presentació de la sol·licitud descrita en el punt 1.1.1 de l'article 8, llevat que es tracte d'ajuntaments per a projectes que no suposen l'exercici d'una activitat econòmica.»  
  
  
Set. Es modifica l'apartat 2 de l'article 24, Quantia de l'ajuda, que passa a estar redactat de la manera següent:  
«2. Per a aquells projectes que suposen l'exercici d'una activitat econòmica a l'entitat beneficiària, l'import de la subvenció no pot excedir la diferència entre els costos subvencionables i el benefici de l'explotació de la inversió. L'entitat beneficiària haurà de reembossar la part de l'ajuda rebuda que resulte de deduir el benefici de l'explotació dels costos subvencionables.»


Còpia Permalink ELI